Document ID: 32012D0355

DEĊIŻJONI TAL-KUMMISSJONI
tat-2 ta’ Lulju 2012
li taġġorna l-Anness tal-Ftehim Monetarju bejn l-Unjoni Ewropea u l-Istat tal-Belt tal-Vatikan
(2012/355/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat il-Ftehim Monetarju tas-17 ta’ Diċembru 2009 bejn l-Unjoni Ewropea u l-Istat tal-Belt tal-Vatikan, u b’mod partikolari l-Artikolu 8(3) tiegħu,
Billi:
(1)
L-Artikolu 8 tal-Ftehim Monetarju bejn l-Unjoni Ewropea u l-Istat tal-Belt tal-Vatikan (minn hawn ‘il quddiem “il-Ftehim Monetarju”) jobbliga l-Istat tal-Belt tal-Vatikan biex jimplimentaw l-atti tal-Unjoni dwar ir-regoli dwar karti tal-flus u muniti tal-euro, il-prevenzjoni tal-ħasil tal-flus, il-prevenzjoni tal-frodi u l-falsifikazzjoni tal-flus u ta’ mezzi ta’ ħlas mhux bi flus; medalji u tokens u rekwiżiti ta’ rappurtar statistiku. Dawk l-atti huma elenkati fl-Anness tal-Ftehim Monetarju.
(2)
L-aġġornament tal-Anness sar skont l-Artikolu 8(3) tal-Ftehim Monetarju li jipprevedi li l-Anness jeħtieġ jiġi emendat mill-Kummissjoni kull sena biex jikkunsidra l-atti u r-regoli legali rilevanti ġodda tal-UE u l-emendi għal dawk eżistenti. F’konformità ma’ din id-dispożizzjoni att wieħed ġie mħassar u żewġ atti ġodda tal-Unjoni, li jaqgħu fl-ambitu tal-Artikolu 8(1) tal-Ftehim Monetarju ġew adottati u għandhom jiddaħħlu fl-Anness.
(3)
Id-Deċiżjoni tal-Kunsill tad-29 ta’ April 1999 li testendi l-mandat tal-Europol biex titratta l-iffalsifikar tal-flus u tal-metodi ta’ pagament [traduzzjoni mhux uffiċjali] (1) hija skaduta u għaldaqstant tneħħiet mill-Anness. Malli l-istrument legali ġdid li jippermetti lill-Europol tiffirma ftehimiet ta’ kooperazzjoni ma’ pajjiżi terzi jkun daħal fis-seħħ, l-istrument il-ġdid se jiżdied mal-Anness tal-Ftehim Monetarju.
(4)
Ir-Regolament (UE) Nru 1210/2010 tal-Parlament Ewropew u tal-Kunsill tal-15 ta’ Diċembru 2010 li jikkonċerna l-awtentikazzjoni tal-muniti tal-euro u t-trattament ta’ muniti tal-euro li mhumiex tajba għaċ-ċirkolazzjoni (2) ġie adottat. Għalhekk jaqa’ fl-ambitu tal-Artikolu 8(1) tal-Ftehim Monetarju u għandu jiddaħħal ukoll fl-Anness.
(5)
Id-Deċiżjoni BĊE/2010/14 tal-Bank Ċentrali Ewropew tas-16 ta’ Settembru 2010 dwar il-verifika tal-awtentiċità u l-kundizzjoni u r-riċirkulazzjoni tal-karti tal-flus tal-euro (3) ġiet adottata. Taqa’ fl-ambitu tal-Artikolu 8(1) tal-Ftehim Monetarju u għandha tiddaħħal ukoll fl-Anness.
(6)
L-Anness tal-Ftehim Monetarju għandu għalhekk jiġi emendat skont dan,
ADOTTAT DIN ID-DEĊIŻJONI:
Artikolu Uniku
L-Anness tal-Ftehim Monetarju bejn l-Unjoni Ewropea u l-Istat tal-Belt tal-Vatikan huwa sostitwit bl-Anness ta’ din id-Deċiżjoni.
Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-2 ta’ Lulju 2012.

Labels: 2
11
18
5